Her er Samsungs intelligente brille med indbygget AI

AI er på vej væk fra mobilen og helt op foran øjnene. Samsung og Google har for første gang vist deres nye intelligente briller frem ved Google I/O 2026. De er udviklet i samarbejde med de to brands Gentle Monster og Warby Parker. Smart glasses skal ikke længere ligne et stykke klodset elektronik, men noget man faktisk har lyst til at gå med.

Brillerne bruger Googles Gemini og er designet til at fungere sammen med mobilen. I praksis betyder det, at man kan spørge om vej, få forslag til caféer i nærheden, få læst notifikationer op, tilføje aftaler i kalenderen eller tage billeder uden at hive telefonen op af lommen.

En af de mest opsigtsvækkende funktioner er oversættelse i realtid. Samsung og Google lover både lydoversættelse, der matcher talerens stemme, og muligheden for at oversætte tekst på skilte og menukort direkte i synsfeltet. Det er især på rejser, i trafikken og i hverdagen, at brillerne kan blive mere end endnu en gadget.

“Brillerne udgør et stort skridt fremad i vores fælles vision med Samsung om at gøre AI mere nyttig og tilgængelig i hverdagen,” siger Shahram Izadi, vicepræsident og general manager for Android XR hos Google.

Her er de to forskellige varianter af Samsung og Googles intelligente briller.

Samsung kalder dem et vigtigt skridt i selskabets AI-strategi og endnu en udvidelse af Galaxy-økosystemet. Gentle Monster og Warby Parker skal samtidig sørge for, at teknologien ikke ødelægger det vigtigste ved briller: at de sidder midt i ansigtet og derfor helst ikke må ligne noget fra et udviklingslaboratorium.

“Briller er noget meget personligt, og derfor er hver eneste detalje afgørende, når man integrerer avanceret teknologi i et stel, som folk bærer hver dag,” siger Dave Gilboa, medstifter og med-CEO hos Warby Parker.

De første modeller ventes lanceret på udvalgte markeder til efteråret. Men her kommer den kedelige del for danske tech-nysgerrige: Samsung oplyser, at de ikke bliver tilgængelige i Norden i første omgang.

Dermed bliver de nye AI-briller foreløbig mest et kig ind i, hvor mobilteknologien bevæger sig hen. Telefonen bliver ikke nødvendigvis erstattet lige med det samme – men kampen om det næste store AI-produkt er rykket op på næseryggen.

Her er Samsungs intelligente brille med indbygget AI